NARIADENIE KOMISIE (ES) č. 832/2007
zo 16. júla 2007,
ktorým sa mení a dopĺňa nariadenie (ES) č. 197/2006, pokiaľ ide o spôsoby použitia bývalých potravín a predĺženie platnosti prechodných opatrení týkajúcich sa takýchto potravín
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených na ľudskú spotrebu (1), a najmä na jeho článok 32 ods. 1,
keďže:
(1)
V nariadení (ES) č. 1774/2002 sa stanovuje úplná revízia právnych predpisov Spoločenstva o živočíšnych vedľajších produktoch a zavádzajú sa viaceré prísne požiadavky, pokiaľ ide o ich používanie a likvidáciu. Najmä v jeho článku 22 ods. 1 písm. a) a b) sa stanovujú všeobecné obmedzenia spôsobov použitia živočíšnych vedľajších produktov a spracovaných produktov.
(2)
V nariadení Komisie (ES) č. 197/2006 (2) o prechodných opatreniach v zmysle nariadenia (ES) č. 1774/2002, pokiaľ ide o zber, dopravu, úpravu, používanie a likvidáciu bývalých potravín, sa stanovujú viaceré prechodné opatrenia, ktorých platnosť uplynie 31. júla 2007. Najmä v článku 3 písm. c) nariadenia (ES) č. 197/2006 sa stanovuje, že členské štáty môžu povoliť, aby sa bývalé potraviny v určitých v ňom uvedených podmienkach využívali bez ďalšej úpravy ako súčasť krmív alebo na iné účely.
(3)
Hospodárski prevádzkovatelia, ktorých sa uvedené prechodné opatrenia týkajú, požiadali o predĺženie platnosti takýchto opatrení a za daných okolností je toto predĺženie vhodné.
(4)
V záujme jasnosti právnych predpisov Spoločenstva je vhodné presne stanoviť, že spôsobmi použitia, ktoré možno povoliť podľa článku 3 písm. c) nariadenia (ES) č. 197/2006, nie sú dotknuté všeobecné obmedzenia stanovené v článku 22 ods. 1 písm. a) a b) nariadenia (ES) č. 1774/2002.
(5)
Nariadenie (ES) č. 197/2006 by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Nariadenie (ES) č. 197/2006 sa mení a dopĺňa takto:
1.
V článku 3 sa písmeno c) nahrádza týmto textom:
„c)
využívali ako súčasť krmív bez ďalšej úpravy, prípadne na iné účely bez ďalšej úpravy, ak
i)
predmetné bývalé potraviny neprišli do styku so surovinami živočíšneho pôvodu, pričom je príslušný orgán presvedčený o tom, že dané používanie nepredstavuje ohrozenie zdravia verejnosti ani zvierat, a
ii)
v prípade využívania ako súčasti krmív nie sú daným používaním dotknuté obmedzenia použitia stanovené v článku 22 ods. 1) písm. a) a b) nariadenia (ES) č. 1774/2002.“
2.
V článku 5 sa dátum „31. júla 2007“ nahrádza dátumom „31. júla 2009“.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. júla 2007